Mujibelo, October 23
Mukabayiisye kutobela zintu zyoonse nzyondakamulailila.—Mt. 28:20.
Ciindi nomusololela ciiyo ca Bbaibbele, mutalike amupailo. Mubwini, cilagwasya kapati kutalika ciiyo alimwi akujala amupailo kakutanainda ciindi cilamfwu kuzwa nomwatalisya ciiyo. Kanji-kanji, mweelede kucita oobo nsondo zisyoonto buyo kuzwa nomwatalisya ciiyo ca Bbaibbele cisitikide. Tweelede kumugwasya sikwiiya kuzyiba kuti tulakonzya kulimvwisya Jwi lya Leza lilikke buyo kuti twagwasyigwa amuuya wa Leza. Basikuyiisya Bbaibbele bamwi balapandulula mbokuyandika kupaila aciiyo kwiinda mukubala lugwalo lwa Jakobo 1:5, ilwaamba kuti: “Ikuti muntu umwi akati kanu kabulizyide busongo, azumanane kumulomba Leza.” Mpoonya balamubuzya sikwiiya kuti, “Mbuti mbotukonzya kumulomba busongo Leza?” Sikwiiya ulakonzya kwiingula kuti, nkwiinda mukupaila kuli Leza. Amumuyiisye sikwiiya wanu mbwayelede kupaila. Amumupandulwide kuti Jehova ulayanda kuuswiilila mupailo wakwe uuzwa ansi aamoyo. Amumupandulwide kuti mumipailo yesu yakaumuumu, tulakonzya kumwaambila Jehova zyoonse izili mumoyo, nkokuti kumwaambila mbotulimvwa calo ncotutakonzyi kwaambila muntu uuli woonse. Alimwi buya, Jehova uliizyi kale mizeezo yesu iili ansi aamoyo.—Int. 139:2-4. w20.01 2 ¶3; 5 ¶11-12
Nsondo, October 24
Tacili kumuntu uulombozya naa kusolekesya kwakwe, pele cili kuli Leza.—Rom. 9:16.
Jehova ulasala ciindi nayoobasala bananike. (Rom. 8:28-30) Jehova wakatalika kusala bananike Jesu naakabusyigwa. Kuboneka kuti mumwaanda wamyaka wakusaanguna, Banakristo bakasimpe boonse bakalinanikidwe. Mumyaka yoonse yakatobela, bunji bwabaabo ibakali kulyaamba kuti Mbanakristo mubwini tiibakali kumutobela Kristo. Nokuba boobo, mumyaka eeyo, Jehova wakananika basyoonto ibakali Banakristo bakasimpe. Bakali mbuli wiiti njaakaamba Jesu kuti iyookomena akati kansaku. (Mt. 13:24-30) Kumazuba aakumamanino, Jehova wazumanana kusala bantu bambi kuti bakabe cibeela caba 144,000. Aboobo ikuti naa Leza waakubasala bantu aaba kakusyeede buyo ciindi cisyoonto kuti mamanino asike, tatweelede kubudooneka busongo bwakwe. (Rom. 9:11) Tweelede kucenjela kutegwa tutabi mbuli babelesi mbaakaamba Jesu mucikozyanyo cakwe cimwi. Bakatongooka kujatikizya simalelo wabo mbwaakalanganya baabo ibakatalika mulimo muwoola lyamamanino.—Mt. 20:8-15. w20.01 30 ¶14
Muhulo, October 25
Babelesi bangu bayakoongolola cakukondwa.—Is. 65:14.
Jehova uyanda kuti mukwasyi wakwe kaukkomene. Kuli twaambo tunji itukonzya kutupa kukkomana noliba lino, nokuba kuti ambweni inga katujisi mapenzi. Mucikozyanyo, tulijisi lusyomo lwakuti Taateesu wakujulu ulatuyanda kapati. Tulijisi luzyibo lwini-lwini lwa Jwi lya Leza, Bbaibbele. (Jer. 15:16) Alimwi tuli cibeela camukwasyi uulibedelede uujisi bantu bamuyanda Jehova, ibaziyanda zyeelelo zyakwe zyakulilemeka alimwi ibayandana. (Int. 106:4, 5) Tulakonzya kukkomana lyoonse akaambo kakuti tulijisi bulangizi businizyide bwakuti buumi buyoobota kapati kumbele. Tulizyi kuti lino-lino Jehova uyoobugwisya bubi boonse alimwi akuti uyoobelesya Bwami bwakwe kucinca nyika yoonse kuba Paradaiso. Kuyungizya waawo, tulijisi bulangizi bukkomanisya kapati bwakuti boonse aabo ibakafwa bayoobusyigwa akuyanzana alimwi abayandwa babo. (Joh. 5:28, 29) Eelo kaka eeco ciyookkomanisya! Alimwi kwiinda zyoonse, tulaalusyomo lwakuti ino-ino boonse kujulu alimwi aanyika bayoopa Taateesu siluyando bulemu ibumweelede. w20.02 13 ¶15-16
sot_Latn bem_Latn bem_Latn nya_Latn bem_Latn bem_Latn eng_Latn tum_Latn bem_Latn